als_Latn dik_Latn sag_Latn
Hetimet
Argumentimet e prokurorisë për tri akuzat dhe çfarë dënimesh parashikon Kodi Penal
Dënimet – Në total, dënimet maksimale për të tria veprat penale që pretendohet se janë kryer nga deputetët shkojnë deri në 10 vjet burg
Kanosja – Bami është kanosur me jetë nga të dy deputetët, për të dhënë dëshminë në video. Bami u kanos nga Doshi edhe brenda Prokurorisë
Të dy deputetët, për të cilët kërkohet arrestimi nga Prokuroria e Përgjithshme, e kanë kanosur Durim Bamin, që ai të dëshmonte në video se po përgatitej një atentat ndaj Tom Doshit dhe se vrasja ishte porositur nga kreu i LSI, Ilir Meta, i cili është edhe Kryetar i Kuvendit të Shqipërisë. Ky është argumenti më i fortë që ka paraqitur prokuroria në raportin para Kuvendit, që ia ka bashkangjitur kërkesës për arrestimin e dy deputetëve, Tom Doshi dhe Mark Frroku. Madje, prokuroria pretendon se e ka provuar këtë fakt, jo vetëm me dëshmi, por edhe me tabulate telefonike e veprime të tjera hetimore. Grupi hetimor ka ngritur dyshimet që edhe atentati me tritol ndaj Durim Bamit në Fushë-Krujë, ka qenë i inskenuar, me qëllim që kur të bëhet publik komploti i pretenduar, ai të shërbejë si fakt shtesë për të mbështetur thëniet e Doshit.
Argumentet
Në këtë bindje kanë arritur prokurorët e Krimeve të Rënda, gjatë analizës 18-ditore, pas marrjes së dhjetëra dëshmive dhe grumbullimeve të fakteve apo provave, që janë siguruar nga vetë organi i akuzës apo janë vënë në dispozicion nga deputetët. Ekspertët e Krimeve të Rënda, të përbërë nga Adnand Xholi, Blerim Tominaj e Përparim Kulluri kanë konstatuar se deputetët Tom Doshi dhe Mark Frroku e kanë kërcënuar me jetë Bamin, me qëllim që ai të pranonte në video se ishte paguar për të kryer vrasjen e Doshit. Madje, sipas argumenteve të paraqitura në Kuvend, 36-vjeçari nga Fushë-Kruja mësohet të jetë kërcënuar nga Tom Doshi edhe gjatë dy ballafaqimeve në ambientet e prokurorisë. Për këto arsye, siç argumentojnë për gazetën “Shqip”, burimet pranë Prokurorisë së Krimeve të Rënda, për të dy këta deputetë është formuluar akuza “Kanosja për deklarime a dëshmi, ekspertim ose përkthim të rremë”, e cila parashikohet nga neni 312/a dhe 305/a i Kodit Penal. Kodi Penal parashikon një dënim nga 1 deri në 4 vite burg për këtë vepër penale.
Nga ana tjetër, nga hetimet e deritanishme ka rezultuar se edhe atentati me tritol ndaj Bamit më 22 shkurt rezulton të jetë sajesë. Më 22 shkurt të këtij viti, 200 gramë tritol janë gjetur në një automjet, në lagjen “Kastrioti” të Fushë-Krujës. Në vendngjarje mbërritën forcat xheniere, të cilët bënë çaktivizimin e lëndës plasëse, ndërsa këtë herë mekanizmi i shpërthimit ishte i sofistikuar. Lënda plasëse ishte e lidhur me një siguresë, e cila sapo makina vihej në lëvizje, ajo shkëputej dhe më pas ndizej fitili përcjellës. Mjeti tip BMW X5, me targa AA 858 IS, ku ishte vendosur lënda eksplozive, ishte e Durim Bamit. Fakti që Bami është vënë herët në dijeni rreth lëndës plasëse dhe ndalimit të çdo veprimi rutinor të këtij personi, sipas prokurorëve tregon se ky ishte një atentat i sajuar prej tij, për të krijuar përshtypjen se po kërcënohej me jetë dhe se ndihej i rrezikuar, ndaj do të kalonte kufirin.
Për veprën penale “Kallëzim i rremë” akuzohet ish-deputeti socialist Tom Doshi, i cili, sipas Krimeve të Rënda, ka bërë një denoncim të rremë për komplot vrasjeje. Tashmë edhe Durim Bami, nga “vrasje në tentativë” do të akuzohet për “kallëzim të rremë”. Kjo vepër penale, e cila parashikohet nga neni 305 i Kodit Penal dënohet nga gjobë, deri në 5 vjet burg.
Më tej, vepra e tretë penale, për të cilën akuzohen të dy deputetët është “Deklaratat e rreme përpara Prokurorit”, parashikuar nga neni 305/a i Kodit Penal. Për këtë vepër penale parashikohet gjobë deri në një vit burg. Sa i përket kësaj vepre penale, prokuroria argumenton se nga dëshmitë e Doshit dhe Frrokut është verifikuar se ata kanë gënjyer para prokurorit. Frroku mësohet se ka deklaruar që nuk ka pasur njohje me Bamin, por ndryshe ka rezultuar nga tabulatet telefonike të zbardhura nga prokuroria, pasi ai ka shkëmbyer disa thirrje telefonike me të ndaluarin. Edhe për Doshin rezulton se ka shumë të pavërteta në deklaratat e tij. Në më shumë se dy javë, Tom Doshi është marrë tetë herë në pyetje nga Prokuroria e Krimeve të Rënda, kurse deputeti Mark Frroku është marrë dy herë në pyetje. Një ballafaqim pati mes tyre, teksa debatet brenda prokurorisë mësohet se ishin të ashpra.
Pretendimet e prokurorisë
Ballafaqimet – Mes Tom Doshit dhe deputetit tjetër, Mark Frroku, u bënë dy ballafaqime në ambientet e Prokurorisë së Krimeve të Rënda, ku mes tyre pati debate të ashpra dhe konflikt verbal, pasi dëshmitë ishin kundërshtuese
Tritoli – Atentati me tritol në Fushë-Krujë ndaj Durim Bamit dyshohet nga akuza si sajesë e tij. Nga analizimi i fakteve rezulton se Bami ishte në dijeni të vendosjes së tritolit në mjet dhe për pasojë nuk ka hipur në të
Tabulatet – Mark Frroku mësohet se ka deklaruar që nuk ka pasur njohje me Bamin, por ndryshe ka rezultuar nga tabulatet telefonike të zbardhura nga prokuroria, pasi ai ka shkëmbyer disa thirrje telefonike me të ndaluarin
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn